Mayweather om Pacquiao: – Han er en dårlig taper og en feiging
Det sier Mayweather i en ny minidokumentar på Showtime ifølge LA Times. Den amerikanske avisen skriver at amerikaneren har fått nok av Pacquiaos mange unnskyldninger. – Sendte jeg en tekstmelding og sa at jeg ville bokse mot ham igjen? Ja, men jeg har ombestemt meg. I øyeblikket vil jeg ikke møte ham fordi han er en dårlig taper og en feiging. Hvis du taper, aksepter tapet og si: «Mayweather, du er en bedre bokser».Mayweather sendte en tekstmelding til ESPN-journalist Stephen A. Smith etter å ha slått Pacquiao på poeng i det som ble tidenes dyreste boksekamp. I meldingen åpnet han for å prøve seg mot Pacquiao igjen. Siden Mayweather-tapet har Pacquiao snakket om sin vonde skulder, operert den samme skulderen og blitt truet med straff fordi han bokset med en skade. – Unnskyldninger, unnskyldninger, unnskyldninger. Jeg kjøper ikke tullet hans, og jeg vil heller ikke at folket skal gjøre det. Han tapte. Han vet han tapte. Jeg har mistet mye respekt for ham etter dette, sier Mayweather.Dommerne i storkampen ga seieren til Mayweather med sifrene 118-110, 116-112, 116-112. På pressekonferansen etter møtet snakket Pacquiao om sin skulder. – Jeg har hatt to gode treningsuker og jeg måtte forberede meg godt. To uker eller en uke før kampen, ble skulderen bedre. Jeg kan i det minste bruke den, men den er ikke helt bra, sa 36-åringen. – Vurderte dere å avlyse? – Det måtte vi gjort tidligere denne uken og skulderen ble bedre og bedre, så vi ville ikke avlyse møtet, svarte treneren Freddie Roach.
Floyd Mayweather (38) flørtet med tanken om en omkamp mot Manny Pacquiao (36), men trekker tilbudet til filippineren.